Jórunn Pála Jónsdóttir , fyrsti varaborgarfulltrúi í Reykjavík . Ferðatími og tafir á umferð innan borgarinnar hafa verið að aukast , sem leiðir af sér meiri mengun og aukinn útblástur á CO2 og öðrum mengandi efnum . Í borgarstjórn á þriðjudaginn næstkomandi mun ég leggja til að borgarstjórn Reykjavíkur samþykki að nýta forgangsakgreinar fyrir almenningssamgöngur í Reykjavík jafnframt sem samferðabrautir fyrir þá sem fjölmenna í ökutæki í samfloti , þrír eða fleiri , og draga þar með úr bílaumferð með bættri nýtingu . Markmiðið með tillögunni er að minnka umferðarteppur í samgöngum á höfuðborgarsvæðinu . Með samferðabrautum ( e. Car pool lanes eða High occupancy vehicle lanes ) yrði áhersla lögð á að flytja sem flest fólk á milli staða á hverjum tíma en ekki sem flesta bíla . Á síðustu árum hefur bílaumferð aukist en samkvæmt ferðavenjukönnun ( Capacent Gallup 2018 ) hafði 61% svarenda farið síðustu ferð sína áður en könnun var gerð sem bílstjóri í bíl . Hlutfallið hefur farið eilítið hækkandi frá því að Gallup gerði fyrst könnun af þessu tagi árið 2002 . Aftur á móti leiddi könnunin í ljós að aðeins 15% svarenda fóru sem farþegar í bíl og hefur það hlutfall lækkað . Ferðir þar sem fólk ferðast eitt í bíl leiða af sér umferðarþunga sem er kostnaðarsamur bæði fyrir borgarkerfið og umhverfið . Tillagan hvetur með jákvæðum hætti til þess að fólk sem ferðast með bílum verði í samfloti og fellur því vel að þeim markmiðum að bæta umferðina og flæði allrar umferðar á höfuðborgarsvæðinu . Umferðaröryggi , mengun og hagkvæmni Telja má að kostnaður við framkvæmdina yrði hverfandi vegna þeirra forgangsakreina sem eru þegar til staðar . Samferðabrautir stuðla að bættri nýtingu á vegakerfinu og umhverfisvænni ferðamáta . Þá er ljóst að ábatinn er auðsóttari og framkvæmdatími mun styttri en tillögur að kostnaðarsömum úrbótum á almenningssamgöngum á höfuðborgarsvæðinu sem kynntar voru nú í vikunni enda munu þær framkvæmdir gagnast fáum , að minnsta kosti til þess að byrja með . Greinin birtist í morgunblaðinu 30. september . 2019